หุ้นไทยปิดตลาดภาคเช้า 762.92 จุด
ดัชนีหุ้นไทยทะยานต่อปิดตลาดภาคเช้า บวก 10.72&nbsp; มาอยู่ที่ 762.92 แนวเดียวกับต่างประเทศ,วิตกการเมืองเบาลง-แรงซื้อต่างชาติหนุน
17 มี.ค. 2553

ดัชนีหุ้นไทยทะยานต่อปิดตลาดภาคเช้า บวก 10.72  มาอยู่ที่ 762.92 แนวเดียวกับต่างประเทศ,วิตกการเมืองเบาลง-แรงซื้อต่างชาติหนุน
ขณะที่มูลค่าการซื้อขายหนาแน่น 16,905.47 ล้านบาท นำโดยหุ้นกลุ่มพลังงาน ทั้ง PTTEP และ PTT หลังจากราคาน้ำมันในตลาดนิวยอร์กปรับเพิ่มขึ้น
บริษัทหลักทรัพย์ (บล.) ยูโอบี เคย์เฮียน ระบุว่า ตลาดหุ้นไทยได้ปัจจัยหนุนจากตลาดต่างประเทศ โดยตลาดภูมิภาคปรับเพิ่มขึ้นกันเป็นส่วนใหญ่ หลังจากตลาดหุ้นสหรัฐปิดปรับตัวขึ้นสู่ระดับสูงสุดครั้งใหม่ในรอบ 17 เดือน  ทั้งนี้เป็นผลจากธนาคารกลางสหรัฐ (เฟด) ประกาศคงเป้าหมายอัตราดอกเบี้ยระยะสั้น(fed funds rate) อยู่ในกรอบ 0-0.25 % พร้อมกับย้ำว่า “เฟดจะยังรักษาอัตราดอกเบี้ยให้อยู่ในระดับต่ำเป็นพิเศษต่อไปอีกระยะหนึ่ง” ขณะเดียวกัน นักลงทุนบางส่วนเริ่มคลายความกังวลต่อสถานการณ์ทางการเมือง เพราะคาดว่า จะไม่มีความรุนแรงเกิดขึ้น อย่างไรก็ตาม นักวิเคราะห์เตือนนักลงทุนให้ระวังแรงขายทำกำไรระยะสั้น